192 word vermis ná modderstortingArgieffoto van ‘n modderstorting ter illustrasie Foto: article.wn.com Minstens 192 persone word vermis ná ŉ modderstorting in Sri Lanka. “Die amptelike syfer is bekend gemaak nadat 500 soldate en vrywilligers die soek- en reddingspoging hervat het, maar nie enige oorlewendes kon opspoor nie,” het ŉ beampte van die rampbestuursentrum Donderdag gesê. “Die hoop dat daar nog oorlewendes gevind sal word, vervaag, aangesien meeste van die huise onder die modder begrawe is.” Die reddingspoging het hervat ondanks gure weer. “Die risiko dat nog modderstortings kan plaasvind en die onbegaanbaarheid van sekere dele bemoeilik die reddingspoging,” het brig. Jayanath Jayaweera, woordvoerder van die weermag, gesê. Die amptelike dodetal staan tans op 16 nadat nog twee liggame opgespoor is. Groot skares rondom die toneel bemoeilik die situasie verder vir die soldate om te werk, het ŉ plaaslike joernalis, Palith Ariyawansa, gesê. “Ons het die publiek versoek om van die toneel af weg te bly, tensy hulle met skoonmaakoperasies kom help het,” het senior superintendent Ajith Rohaha, woordvoerder van die polisie, gesê. President Mahinda Rajapaksa het die gebied vroeër Donderdagoggend besoek en met die families vergader wat tans in tydelike kampe gehuisves word. Die modderstorting het die teeplantasiedorpie Woensdag getref.